На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и143/16) и члана 16. Одлуке о оснивању Историјског архива Ниш у Нишу ("Службени лист града Ниша", број 2/11 и 115/16)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Историјског архива Ниш за 2019. годину, број 01/853-18 који је донео Управни одбор ове установе, на седници одржаној 28.12.2018. године.

 II Програм рада Историјског архива Ниш за 2019. годину реализоваће се у складу са Финансијским планом ове установе за 2019. годину.

 III Решење доставити Историјском архиву Ниш у Нишу, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

***О б р а з л о ж е њ е***

 Управни одбор Историјског архива Ниш, на седници одржаној 28.12.2018. године донео је Програм рада Историјског архива Ниш за 2019. годину, број 01/853-18 и доставио га Секретаријату за културу и информисање у даљу надлежност.

2019. година, која је у историји Историјског архива Ниш, пословна 71. година, протећи ће у остваривању програма утврђеног Законом о културним добрима и Одлуком Скупштине Града Ниша о оснивању Историјског архива Ниш. Како је почела припрема новог Закона о архивској грађи и архивској делатности – радна група која се бави израдом Нацрта прикупља од архива у Републици Србији ставове и виђења о појединим одредбама, првенствено оним који се тичу чувања архивске грађе, надлежности јавних архива и дужности оснивача. Ова установа даје свој допринос радној групи обезбеђујући тражене податке, уз свакодневне активности прикупљања и чувања архивске грађе. Сређеност грађе је основна претпоставка њене презентације као културног добра научној и свеколикој јавности, у оквиру изложби архивских докумената које архив приређује и публикација којима је издавач.

У овој години приредиће изложбу фотографија из наше архивске збирке која има 7500 фотографија. Ово је једина збирка која досад није излагана на овакав начин –јавности је приказана збирка плаката, VARIA (појединачних значајних докумената),

позивница, старих и ретких књига, стара штампа, одликовања и признања. Избори из збирке фотографија, почев од најстарије из 1886. године, вратиће у сећање значајне историјске догађаје на овим просторима, почев од периода српско-турских ратова за ослобођење од турске власти, затим Балканских и Првог и Другог светског рата, приближиће знамените личности и посведочити о животу људи на овим просторима у различитим историјским периодима. Изложба под називом „Светлописи векова“ има за циљ да истакне употребну и научну вредност фотографије као значајног историјског извора за реконструкцију и анализу историјских догађаја. Изложба ће, у складу са установљеном праксом у протеклој деценији, бити отворена у Ноћи музеја, маја 2019. године.Часопис за историогафију, архивистику и хуманистичке науке “Пешчаник“ улази ове године у 17. годину излажења – у складу са већ устаљеном концепцијом подсетиће на годишњице важних историјских догађаја, донети прилоге из културе и архивистике, а у сарадњи са Правним факултетом у Нишу и из историје правне мисли код нас. У овој години наставиће се ревизија прве књиге „Водича кроз архивску грађу“ – од 572 фонда, колико је обрађено у овој публикацији, поступак ревизије завршен је за 100 архивских фондова. На крају овог обимног вишегодишњег посла Историјски архив Ниш ће имати поуздану, пречишћену публикацију као информативно средство које ће верно одражавати стварно стање у фондовима у погледу количине и садржаја и унапредити коришћење архивске грађе.

Чланом 34. Одлуке о буџету Града Ниша за 2019. годину („Службени лист Града Ниша“, број 118/2018) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2019. годину.

 **СЕКРЕТАР**

 Небојша Стевановић